KOMISSION TIEDONANTO

Komission tiedonanto meristrategiadirektiivin (2008/56/EY) 8, 9 ja 10 artiklan mukaisiin vuoden 2018 päivitettyihin raportteihin perustuvista jäsenvaltio- ja aluekohtaisista suosituksista

(2022/C 118/01)

1) JOHDANTO

Meristrategiapuitedirektiivissä (MSFD, 2008/56/EC) (1) esitetään kokonaisvaltainen lähestymistapa meriympäristön suojelemiseen Euroopan merialueilla ja samalla mahdollistetaan merten tarjoamien hyödykkeiden ja palvelujen kestävä käyttö. Direktiivissä edellytetään, että jäsenvaltiot arvioivat meriympäristön laadun, määrittävät ympäristön hyvän tilan, asettavat asianmukaiset ympäristötavoitteet ja laativat asianmukaiset seurantaohjelmat ja täytäntöönpanotoimenpiteet, jotta saavutetaan direktiivin päätavoite eli ympäristön hyvä tila kaikilla EU:n merivesillä vuoteen 2020 mennessä. Tätä tavoitetta ei saavutettu kaikilla EU:n vesillä kaikkien direktiivissä (2) esitettyjen kuvaajien osalta.

Direktiivin toisen täytäntöönpanosyklin aikana jäsenvaltioiden oli määrä toimittaa komissiolle 15. lokakuuta 2018 mennessä direktiivin 8, 9 ja 10 artiklan mukaiset päivitetyt raportit (3). Komission on arvioitava nämä jäsenvaltioiden raportit direktiivin 12 artiklan ja 17 artiklan 4 kohdan mukaisesti.

Jäsenvaltiot voivat meristrategiadirektiivin mukaisten oikeudellisten velvoitteidensa täyttämiseksi toimittaa tekstipohjaisia raportteja, joiden rakenne vastaa kansallisia tarpeita. Meristrategiapuitedirektiivin yhteisen täytäntöönpanostrategian avulla jäsenvaltiot sopivat myös toimittavansa sähköisiä raportteja ja niissä jäsenneltyä tietoa, joka soveltuu 12 artiklan mukaisiin arviointeihin ja jota voidaan levittää Euroopan tasolla WISE Marine -verkkoportaalin (4) kautta.

Niistä 23 jäsenvaltiosta, joilla on merivesiä (5) ja joiden on sen vuoksi raportoitava 17 artiklan mukaisesti, 22 oli toimittanut tekstiraportteja syyskuuhun 2020 mennessä. Jäsenvaltioita, jotka eivät olleet raportoineet lokakuun 2018 määräaikaan mennessä, muistutettiin määräajoin niiden raportointivelvollisuudesta meristrategiapuitedirektiivin yhteisen täytäntöönpanostrategian kokouksissa. Bulgariaa, Kroatiaa, Kyprosta, Tanskaa, Viroa, Ranskaa, Kreikkaa, Irlantia, Italiaa, Latviaa, Liettuaa, Maltaa, Puolaa, Portugalia, Sloveniaa, Espanjaa ja Yhdistynyttä kuningaskuntaa (6) vastaan aloitettiin rikkomusmenettelyt ilmoittamatta jättämisen vuoksi. Kaikkien rikkomusmenettelyjen käsittely on päätetty raporttien vastaanottamisen jälkeen, lukuun ottamatta Bulgariaa, jolta ei saatu raportteja marraskuuhun 2021 mennessä.

Lokakuuhun 2020 mennessä 20 jäsenvaltiota oli toimittanut sähköisiä raportteja ja ne on sisällytetty tähän 12 artiklan mukaiseen arviointiin. Meristrategiapuitedirektiivin yhteisen täytäntöönpanostrategian kautta toimitettujen tietojen lisäksi Bulgariaan ja Kreikkaan on oltu yhteydessä suoraan, ja niitä on pyydetään toimittamaan sähköisiä raportteja (7). Jäsenvaltioiden myöhäisen sähköisen raportoinnin vuoksi 12 artiklan mukaisen arvioinnin tekeminen on viivästynyt.

Arvioinnin perusteella on laadittu jäsenvaltiokohtaiset (8) kansalliset raportit ja alueelliset raportit johdonmukaisuudesta kolmella (9)meristrategiapuitedirektiivin neljästä merialueesta (Itämeri, Koillis-Atlantti ja Välimeri) (10).

Lisäksi arvioinnin perusteella on laadittu jäsenvaltio- ja aluekohtaiset suositukset (joita sovelletaan yleisesti kaikkiin jäsenvaltioihin kyseisillä alueilla). Suosituksissa pyritään määrittämään, miten 8, 9 ja 10 artiklan mukaisia raportteja olisi parannettava, kun niitä päivitetään seuraavan kerran lokakuussa 2024.

Sen lisäksi, että meristrategiapuitedirektiivin 12 artiklan mukaista arviointia varten on analysoitu jäsenvaltioiden raportit ja annettu palautetta raportoinnista jäsenvaltioittain, Euroopan komission yhteinen tutkimuskeskus (JRC) analysoi raportit tieteellisestä ja teknisestä näkökulmasta. Tämän tuloksena oli 11 teknistä raporttia, joista saadaan eurooppalainen yleiskuva meristrategiapuitedirektiivin täytäntöönpanoprosessin tueksi (11)

Tässä tiedonannossa ja siihen liittyvässä komission yksiköiden valmisteluasiakirjassa (12) esitetään suositukset kaikille tähän mennessä arvioiduille maille ja alueille. Ne ilmaistaan niiden kolmen artiklan (8, 9 ja 10) osalta, joista on raportoitu, sekä meristrategiadirektiivin liitteessä I yksilöityjen kuvaajien ja komission päätöksessä (EU) 2017/848 yksilöityjen perusteiden osalta.

Tähän tiedonantoon liittyvä komission yksiköiden valmisteluasiakirja (13) sisältää erityisiä kansallisia ja alueellisia suosituksia, jotka koskevat kaikkia tähän mennessä arvioituja maita ja alueita.

2) KANSALLISET JA ALUEELLISET SUOSITUKSET:

Artikla Aihealueet Suositusten määrä 8 artikla — Arvioidut ominaisuudet ja tekijät — Arviointimenetelmät — Missä määrin ympäristön hyvä tila on saavutettu — Ympäristön hyvän tilan estämiseen liittyvät keskeiset paineet — Nykyisen arvioinnin yhdenmukaisuus suhteessa vuonna 2018 tehtyyn ympäristön hyvän tilan määritykseen Kansallinen – 5 — Johdonmukainen joukko tekijöitä — Johdonmukainen arviointimenetelmä Alueellinen – 4 9 artikla — Ensisijaisten perusteiden käyttö — Toissijaisten perusteiden käyttö — Laadullinen ympäristön hyvän tilan kuvaus — Määrällinen ympäristön hyvän tilan määrittäminen Kansallinen – 7 — Ensisijaisten perusteiden yhdenmukainen käyttö — Yhdenmukainen laadullinen ympäristön hyvän tilan kuvaus — Yhdenmukainen määrällinen ympäristön hyvän tilan määrittäminen Alueellinen – 7 10 artikla — Keskeisiä paineita koskevat tavoitteet — Mitattavissa olevat tavoitteet — Arviointi edistymisestä tavoitteiden saavuttamisessa — Määrällinen ero ympäristön hyvän tilan saavuttamiseen nähden — Tavoitteen yhdistäminen suoriin toimenpiteisiin Kansallinen – 5 — Keskeiset paineet (osa-)alueella Alueellinen – 1 Yhteensä 29

3) PÄÄTELMÄT

Näiden suositusten huomioon ottaminen jäsenvaltioissa erityisesti silloin, kun tarvitaan lisää yhdenmukaistamista ja johdonmukaista raportointia, edellyttää jäsenvaltioilta lisää yhteistyötä teknisellä tasolla meristrategiapuitedirektiivin yhteisen täytäntöönpanostrategian (14) puitteissa, esimerkiksi meristrategiapuitedirektiivin teknisissä ryhmissä ja yhteisen tutkimuskeskuksen asiantuntijaverkostoissa.

(1) Euroopan parlamentin ja neuvoston direktiivi 2008/56/EY, annettu 17 päivänä kesäkuuta 2008, yhteisön meriympäristöpolitiikan puitteista (meristrategiadirektiivi) (EUVL L 164, 25.6.2008, s. 19).

(2) COM/2020/259 final

(3) Direktiivin 17 artiklan 2 kohdan a alakohdan ja 17 artiklan 2 kohdan b alakohdan mukaisesti.

(4) GD14: guidance for 2018 reporting on Art. 8, 9 & 10 updates; Annex 2 worked examples.

(5) Merivedet määritellään meristrategiapuitedirektiivin 3 artiklan 1 kohdassa. Itävalta, Tšekki, Unkari, Luxemburg ja Slovakia ovat sisämaavaltioita, joten ne eivät toimita raportteja 17 artiklan mukaisesti.

(6) Yhdistynyt kuningaskunta oli edelleen EU:n jäsenvaltio raportointivelvoitteen voimassaoloaikana vuonna 2018, mutta se ei ollut saanut sähköistä raportointiaan päätökseen ajoissa tätä arviointia varten.

(7) Loput kaksi jäsenvaltiota (Bulgaria ja Kreikka) arvioidaan, kun niiden sähköiset raportit ovat saatavilla.

(8) Tekniset maakohtaiset arvioinnit on laatinut komissiolle ulkopuolinen konsultti – ks. https://circabc.europa.eu/ui/group/326ae5ac-0419-4167-83ca-e3c210534a69/library/31bf127a-ca1f-483e-a34e-e0243754ef81?p=1&n=10&sort=modified_DESC.

(9) Neljännellä merialueella, Mustallamerellä, on vain kaksi jäsenvaltiota (Bulgaria ja Romania), eikä sitä voida arvioida yhdenmukaisuuden osalta ennen kuin Bulgaria toimittaa sähköiset raporttinsa.

(10) Tekniset maakohtaiset arvioinnit on laatinut komissiolle ulkopuolinen konsultti – ks. https://circabc.europa.eu/ui/group/326ae5ac-0419-4167-83ca-e3c210534a69/library/31bf127a-ca1f-483e-a34e-e0243754ef81?p=1&n=10&sort=modified_DESC.

(11) 9 JRC:n katsausta: https://mcc.jrc.ec.europa.eu/main/dev.py?N=18&O=460.

(12) SWD(2022)55

(13) SWD(2022)55

(14) Yhteinen täytäntöönpanostrategia on komission perustama epävirallinen koordinointiohjelma, johon osallistuvat jäsenvaltiot, alueelliset meriyleissopimukset ja muut sidosryhmät.